ΓΡΑΠΤΗ ΕΡΩΤΗΣΗ E-2286/96 υποβολή: Ben Fayot (PSE) προς την Επιτροπή (27 Αυγούστου 1996)

Θέμα: Σύστημα μετάφρασης Systran που ανέπτυξε η ΓΔ ΧΙΙΙ - Κατάσταση της ομάδας ανάπτυξης του συστήματος

Η Ευρωπαϊκή Επιτροπή στο Λουξεμβούργο, και πιό συγκεκριμένα η ΓΔ ΧΙΙΙ, αναπτύσσει από το 1976 το σύστημα αυτόματης μετάφρασης Systran, του οποίου τα δικαιώματα εκμετάλλευσης για τον δημόσιο τομέα έχει ήδη από την αρχή αγοράσει.

Μετά από εκμετάλλευση είκοσι ετών φαίνεται ότι η Επιτροπή προγραμματίζει σταδιακή μετάβαση, εντός τριών ετών (1996-1998), της ευθύνης συντήρησης του προγράμματος Systran από τη ΓΔΧΙΙΙ προς την υπηρεσία μετάφρασης της Επιτροπής στο Λουξεμβούργο. Ο προϋπολογισμός για την ανάπτυξη του συστήματος αυτού μειώθηκε ήδη αισθητά κατά το 1996.

Δεδομένων ωστόσο των κατωτέρω, ότι δηλαδή

- από την αρχή της γλωσσικής και ηλεκτρονικής ανάπτυξης του συστήματος αυτού, που γινόταν πάντοτε με συμβάσεις περιορισμένου χρόνου και αποκλειστικού χαρακτήρα, υπήρξε σειρά αλληλοδιαδόχων συμβάσεων χωρίς διακοπή,

- κατά την εικοσαετία αυτή, η ομάδα ανάπτυξης του συστήματος που απαρτίζεται από γλωσσολόγους, μεταφραστές και ειδικούς της πληροφορικής, από διμελής έγινε σήμερα τεσσαρακονταμελής,

- παρά το γεγονός ότι πολλές φορές άλλαζε ο συμβαλλόμενος, η Επιτροπή, λόγω του εξειδικευμένου χαρακτήρα του τομέα και λόγω των αναγκών καταρτίσεως, θέλησε πάντοτε να διατηρεί ενωμένη και ενιαία την ομάδα, και

- κατά μέγα μέρος τα πρόσωπα που αποτελούν την ομάδα αυτή διαθέτουν περισσότερα από δέκα χρόνια αρχαιότητα - ορισμένα μάλιστα εργάζονται στο πρόγραμμα αυτό από τότε που πρωτοαναπτύχθηκε,

τίθεται το ερώτημα κατά πόσον η Επιτροπή έχει υποχρέωση, εάν όχι νομική, τουλάχιστον ηθική, έναντι της ομάδας ανάπτυξης του συστήματος Systran.

Λόγω του υψηλού βαθμού εξειδίκευσης του προσωπικού αυτού, της τεχνογνωσίας που έχουν συσωρεύσει μετά από είκοσι χρόνια εργασίας, καθώς και της εγκυρότητας του συστήματος Systran που χρησιμοποιείται από οργανισμούς όπως το ΝΑΤΟ, δεν είναι άραγε επιβεβλημένη η ένταξη της ομάδας στο Κέντρο Μετάφρασης των Οργάνων της Ευρωπαϊκής Ένωσης;

Απάντηση του κ. Liikanen εξ ονόματος της Επιτροπής (11 Οκτωβρίου 1996)

Όπως αναφέρει το αξιότιμο μέλος του Κοινοβουλίου, η Επιτροπή αγόρασε το 1976 το σύστημα αυτόματης μετάφρασης Systran για το ζεύγος αγγλικά-γαλλικά. Έκτοτε, ανέπτυξε το σύστημα μέσω συμβάσεων παροχής υπηρεσιών με στόχο τη βελτίωση της μεταφραστικής ποιότητας των κειμένων της Επιτροπής, αλλά και για την επέκτασή του σε άλλα γλωσσικά ζεύγη. Σήμερα, 16 ζεύγη θεωρούνται επιχειρησιακά σε διάφορα επίπεδα και ένα ζεύγος βρίσκεται στο στάδιο της βασικής του ανάπτυξης.

Κατά τη διάρκεια της εικοσαετίας αυτής και μετά από προσκλήσεις υποβολής προσφορών, οι συμβάσεις μελετών και ανάπτυξης συνάφθηκαν με πέντε διαφορετικές εταιρείες:

>TABLE>

Η εξειδίκευση των αιτούμενων εργασιών οδήγησε τις εν λόγω εταιρείες να εξασφαλίσουν τις υπηρεσίες ορισμένων από τα μέλη της ομάδας του προηγούμενου εργολήπτη. Οι τελευταίες συμβάσεις καθόριζαν τον προς επίτευξη στόχο δίνοντας στον εργολήπτη την ελευθερία επιλογής των αναγκαίων μέσων.

Επί του παρόντος, διεξάγεται μελέτη σκοπιμότητας για τη χάραξη της μελλοντικής στρατηγικής της Επιτροπής στον τομέα της αυτόματης μετάφρασης και, ιδίως, για το πέρασμα από τη φάση της ανάπτυξης στη φάση της συντήρησης εντός ενός πλαισίου εκμετάλλευσης.

Η πρόσληψη υπαλλήλων από το κέντρο μετάφρασης των αποκεντρωμένων οργάνων της Ευρωπαϊκής Ένωσης ανήκει στην αρμοδιότητα του κέντρου, το οποίο διαθέτει ιδία νομική προσωπικότητα και έχει την αποκλειστική ευθύνη για την εκτίμηση του αν τα επαγγελματικά προσόντα του προσωπικού των προαναφερόμενων εταιρειών ανταποκρίνονται στις ανάγκες του.